Posted in Louwie, tagged Afrika, Malema, Politiek, Suid Korea on November 1, 2013| 4 Comments »
En hoor jy die magtige dreuning, oor die veld kom dit wyd gesweef.
Posted in Louwie, tagged Afrika, Arabiese Lente, Paul Theroux, Politiek on September 1, 2013| 2 Comments »
Afrika, deur die oë van ´n vermaerde skrywer van vreemde plekke.
Paul Theroux besoek Afrika weer. Die keer loop sy reis uit die Kaap noordwaarts “until I found the end of the line, or in my mind”. En toe vind hy “the end of the line” in bloed deur oorlog en geweld gekrywe, en eindig sy reis voortydig, bitter en swartgallig.
Sy vorige reis deur Afrika het gestrek van Egipte tot onder in die Kaap soos beskryf in sy boek “Dark Star Safari”. Op daardie reistog was hy ontnugter en redelik bedruk oor wat hy gevind en beleef het van die Afrika wat hy toe 30 jaar gelede verlaat het na ´n paar jaar van onderwyser en dosent speel. Die reis was nostalgies, maar hartseer oor die agteruitgang en verval. Tog het hy telkens verskoning gevind vir die verval, gewoonlik die kolonialiste die sondaars gemaak, die Afrikane die onskuldige slagoffers. Vir Suid Afrika en die vooruitgang hier het hy min geduld getoon, en vir die Afrikaner het hy geen goeie woord gehad nie.
En nou is hy terug en skryf hy oor sy ondervinding. Die toestand in ons land, en veral misdaad ontstel hom, en hoe verder Noord hy gaan, hoe meer geskok is hy. Korrupsie, geweld, anargie, siektes, dood, verval, en haat vier hoogty so ver hy gaan. Op sy vorige reis besing hy die lof van Afrika se terugkeer na bestaansboerdery praktyke, landerytjies al om die modderhuisies geskoffel en beplant. Dit was vir hom die toekoms, die ideaal wat Afrika sou red. Nou sien hy hoe die natuur stelsematig vernietig word en diere voor die voet uitgewis word vir kos, ivoor en renosterhoring.
Theroux skryf: “Countries I had loved to visit had imploded or failed,”. Die mense bedel onbeskaamd en, soos die vorige keer lamenteer hulle: “We have no money. The West wont give us any.” Dit, soos hy self sien, terwyl die regeerders miljarde Dollars verdien uit goud en diamante en olie. Daar buite gaan mense dood van die honger en van siektes, soos ook hier by ons.
Ou Afrika, ´n duisend jaar agter die res van die wêreld, ´n wêreld wat ook maar op ´n tyd woes en bloedig was en mekaar uitgemoor en verkrag het. Eers met spies en swaard, en toe met bomme.
Ou Afrika wat ons nou ook nou aan eie bas voel met korrupsie, moord, verkragting en doodslag. Met ons eie Prez wat desperaat keer vir sy wickets en elke slenter uit die boek inspan om nie vir sy wandade aanspreeklik gehou te word nie. Dis nag, dis Afrika donker, en dit gaan nog donkerder word. Soos Prof Adam Habib die naweek in Rapport in sy skrywe “Die nag kom nader”sê dat ons vasgevang is tussen “goed wat nie meer bestaan nie en goed wat nog nie (in afrika?)bestaan nie.” As ons nie daardie kloof vreedsaam kan oorbrug na dit wat kan en moet wees nie, dan is ons Arabiese Lente op ons, en niemand gaan gespaar word nie, nie eers die Prez nie.
En dit lyk nie of Afrika gereed is om daardie sprong na die postmoderne tyd van tegnologie en politieke wasdom te maak nie, want dit is wat Theroux beleef het, daardie “misery of Africa, the awful, poisoned, populous Africa; the Africa cheated, despised, unaccommodated people; of seemingly unfixable blight: so hideous, it is unrecocnisable as Africa at all. But it is, of course – the new Africa.” Skryf hy bitter. Maar eintlik nog maar altyd Afrika, die Afrika wat hy, die idealis met sy Eurosentriese ‘skuldgevoel’ nooit wou sien nie.
Posted in Louwie, tagged Afrika, Politiek, Terrokrasie, Zuma on Mei 22, 2012| 9 Comments »
Ons droewige Terrokrasie:
In Rapport skryf Frans Cronjé dat Suid Afrika se politieke en ekonomiese “eindtydhorlosie” na ´n gevaarlike tyd van 23 uur 58 minute aangeskuif het. Dit is dus nou twee minute voor twaalf, die naaste aan 00:00 uur wat dit nog ooit was. Dit as gevolg van stommiteiete van die ANC die afgelope tyd. Maar eintlik word ons oor die afgrond gestoot deur die ANC se gebruik van sosiale terrorisme, die bedekte en selfs openlike dreigement teen die opposisie, maar ook teen sy eie mense.
Daar is die snoerwet, die dreigement om die grondwet (weereens) te verander om hulle nog ´n vryer, swaarder hand oor die gepeupel te gee. Bedrog op alle vlakke van regering op ongekende skaal, en die toesmeer en stille goedkeuring daarvan. En dan die dreigement, blaas die fluitjie en jy is in die moeilikheid. Intimidasie en terrorisering van die bevolking word verskerp en volgehou sodat die mag in hulle hande sal bly tot Jesus kom.
Daar word gedreig met onteiening van grond en die nasionalisering van banke en myne. Klagtes oor swak diens en verval van infrastruktuur word of geïgnoreer of brutaal onderdruk.
Dan is daar die geval Mdluli. Dit is sekerlik die krasste voorbeeld van die terrokratiese werkwyse van die ANC. Raak aan die man en jy verloor jou werk. Hou aan vervolg en daar word op jou geskiet. Dit is nie hoe ´n demokrasie veronderstel is om te werk nie. Dit is sosiale terrorisme so uit die boek uit.
En dit alles word gedryf uit die ANC se hoogste gestoeltes.
Op voetsoolvlak gaan dit bykans nog erger. Intimidasie van motoriste deur Metro Polisie is alledaags. Vrouens is te bang om alleen na ´n Polisiestasie toe te gaan, en dit helder oordag. Teaters en eetplekke maak toe omdat mense te bang is om in die nag uit te gaan. Die verandering van straatname en dorpe het niks met regstelling van onregte te doen nie, maar is net nog ´n voorbeeld van sosiale terreur teen een bevolkingsgroep. In die Oos-Kaap bly Koloniale (Engelse) dorpe en straatname onveranderd. In die (Afrikaanse) Noorde val die straat en dorpname histeries bevrydend. En maak jy beswaar is jy ´n rassis en dus sosiaal melaats.
Tussen die misdaadsindikate, die Polisie en die regering word die landsburgers sosiaal geïntimideer en geviktimiseer tot beangste stilswye. Dit is ´n aanduiding van hoe stewig ons terrokrasie sy wurggreep reeds op die bevolking het.
Die veelbesproke Zuma skildery is dalk net die geleentheid wat die ANC gesoek het om die die vlak van sosiale terrorisme na die volgende vlak te verhoog. Julle sal nie skryf wat julle wil nie, julle sal ook nie skilder en teken wat julle wil nie. Basies sal julle doen wat ons sê julle mag doen anders ….
Daar staan iewers in Die Groot Boek geskrywe: Ek sal my impies aangaande jou bevel gee … of so iets. En hulle sal jou skildery verwoes en jou dreig met openbare steneging en jou terroriseer tot jy bewend om vergifnis vra, of landuit vlug.
Of jy met die protes-skildery saamstem of nie is jou eie saak. Self dink ek dit is kru. Net ´n dowwe rooi polsende kol sou voldoende gewees het om die boodskap van morele verval oor te dra.
Geshe Kelsang Gyatso sê in sy boek “Living Meaningfully, Dying Joyfully”: “ Our sense of shame guards us against committing negative actions by appealing to our concience and to standards of behaviour that we feel to be appropiate. If we are unable to generate sense of shame we will find it extremely difficult to practice moral discipline.”
Om dus na vergrype en onwaardige optrede ontsteld aanspraak te maak op skaamte en waardigheid, is vals. Om dan terrokraties te dreig is natuurlik die aangewese oplossing, want in ´n terrokrasie mag niemand sê die Keiser is kaal nie.